गोकशी के खिलाफ अभियान में सक्रिय रहते थे इंस्पेक्टर सुबोध कुमार, पुलिस फोर्स से है परिवार का रिश्ता

लखनऊ. बुलंदशहर में चिंगरावठी इलाके में हुई हिंसा में शहीद इंस्पेक्टर सुबोध कुमार के बड़े भाई अतुल ने बताया कि, उनका छोटा भाई गोकशी के खिलाफ अभियान में काफी सक्रिय रहता था। यही वजह थी कि उन्हें दादरी के अखलाक हत्याकांड में जांच अधिकारी बनाया गया था। वृंदावन में भी तैनाती काल में सुबोध ने गोतस्करी के खिलाफ अभियान चलाकर कार्रवाई की थी। इस दौरान वह वाहन तस्करों की गोली से घायल भी हुए थे। सुबोध कुमार के परिवार का पुलिस फोर्स से पुराना रिश्ता है।

पिता की मौत के बाद मिली थी नौकरी

बुलन्दशहर के स्याना कोतवाली प्रभारी निरीक्षक सुबोध को उनके पिता एसआई राम प्रताप राठौर की 1994 में मौत के एक साल बाद पुलिस विभाग में नौकरी मिली थी। मृतक इंस्पेक्टर दो भाइयों में छोटे थे। उनका बड़ा भाई अतुल कुमार राठौर सेना से सेवानिवृत्त हैं, जो दिल्ली में निजी व्यापार करते हैं। शहीद सुबोध के भी दो बेटे हैं। इनमें श्रेय (21) और अभिषेक(19) वर्ष हैं। पति के शहीद होने के बाद पत्नी रजनी का रो-रोकर बुरा हाल है।

परिवार से फोर्स का रहा है लम्बा रिश्ता : भाई अतुल ने बताया कि हमारे परिवार का पुलिस फोर्स से लंबा रिश्ता है। पिता के साथ चाचा रामओतार भी पुलिस विभाग से सेवानिवृत्त हुए हैं। मैं खुद सेना से रिटायर्ड हूं। इस तरह से शहीद इंस्पेक्टर का फोर्स के साथ पुराना रिश्ता बताया जाता है।



नौ महीने वृंदावन में रहे: अतुल ने बताया कि इंस्पेक्टर सुबोध कुमार सिंह वृदांवन में भी तैनाती के दौरान चर्चा में रहे। सुबोध कुमार सिंह ने वृदांवन कोतवाली प्रभारी रहते हुए गोतस्करों के खिलाफ कड़ा रुख अपनाया था। यहां वाहन चोरों से मुठभेड़ में लगने से वह घायल हो गए थे। उन्होंने 27 जुलाई 2017 से 1 अगस्त 2018 तक 9 महीने तक अपनी सेवाएं वृदांवन में दी और इसके बाद बुलंदशहर स्थानांतरण कर दिए गए थे।

जांच शुरू की लेकिन चार्जशीट अन्य की थी दाखिल : अतिरिक्‍त पुलिस महानिदेशक (कानून-व्‍यवस्‍था) आनंद कुमार ने बताया कि इंस्‍पेक्‍टर सुबोध को अखलाक हत्‍याकांड में जांच अधिकारी नियुक्‍त किया गया था। उन्‍होंने बताया कि इंस्‍पेक्‍टर सुबोध को 28 सितंबर, 2015 को दादरी हत्‍याकांड का जांच अधिकारी नियुक्‍त किया गया था। वह 9 नवंबर, 2015 तक इस मामले के आईओ रहे। चर्चित हत्‍याकांड में मार्च 2016 में चर्जशीट दाखिल किया गया था। हालांकि, आरोपपत्र दूसरे जांच अधिकारी ने दायर किया था। इस मामले को लेकर देशभर में विवाद हुआ था।

मांस के नमूने को लैब तक ले जाने में निभाई थी अहम भूमिका : पुलिस सूत्रों के मुताबिक इंस्‍पेक्‍टर सुबोध की मोहम्‍मद अखलाक हत्‍याकांड की जांच में अहम भूमिका थी। अखलाक के घर से मिले मांस के नमूने को जांच के लिए जल्‍द से जल्‍द लैब तक पहुंचाने में अखलाक ने महत्‍वपूर्ण भूमिका निभाई थी। हालांकि, हाईप्रोफाइल हत्‍याकांड की जांच के बीच में ही इंस्‍पेक्‍टर सुबोध का ट्रांसफर बनारस कर दिया गया था। उस वक्‍त इस पर काफी सवाल भी उठे थे। उत्‍तर प्रदेश पुलिस ने सुबोध के ट्रांसफर पर सफाई देते हुए उसे नियमित प्रक्रिया का हिस्‍सा बताया था।

बता दें कि गाय का मांस होने के संदेह में दादरी के बिसाहड़ा गांव निवासी मोहम्‍मद अखलाक और उनके बेटे दानिश पर घर में घुसकर हमला कर दिया गया था। इस हमले में अखलाक की मौत हो गई थी। बाद में उनके घर से मिले मांस के नमूने को जांच के लिए लैब में भेजा गया था, ताकि इस बात का पता लगाया जा सके कि अखलाक के घर बरामद मांस गाय का था या किसी और का है।